Besering(s) sal Proteas se spankeuse beïnvloed | Maroela Media
Temba Bavuma (Twitter @officialcsa)
Die reeks teen Indië is met twee oorwinning reeds Suid-Afrika s'n, maar die Wandererskolfblad vir die derde toets sal heelwat anders reageer selfs as die een wat vir Centurion aangevra maar nie voorsien is nie.
Otis Gibson-hulle sal daarom heel moontlik hierdie keer met sewe kolwers en net vier spesialisboulers waag. Dit is 'n besluit wat moontlik sterk deur die swak kolfpeil van die paaltjiewagter Quinton de Kock beïnvloed sal word.
Keshav Maharaj, wat maar min boulkans in die eerste twee toetse gekry het, sal die man wees wat plek maak vir die ekstra kolwer.
Wie dít sal wees, sal afhang van die fiksheid van die aanvangskolwer Aiden Markram. Hy het las van 'n bobeenspier.
As hy nie kan speel nie, sou Temba Bavuma stellig weer 'n kans gekry het om die beurt te open. Maar hy het 'n gekraakte vinger en sal drie tot vier weke nie kan speel nie.
Daar is besluit om hom nie in die groep te vervang nie.
Dit beteken dat Theunis de Bruyn, die enigste oorblywende kolwer in die groep, in sy vierde toets sal speel as Markram nie betyds fiks is nie.
De Bruyn het sy buiging as aanvangskolwer gemaak, maar nog nie in sy ses kolfbeurte tot dusver oortuig nie.
Sou hy wel as aanvangskolwer moet diens doen, kan Gibson-hulle dalk besluit om te bly by die ses spesialiskolwers. Is Markram fiks, sal De Bruyn die sewende kolwer wees as Gibson op daardie opsie besluit.